Eftir mikla baráttu Snæfells og Njarðvíkur um fjórða sæti úrvalsdeildarinnar í vetur var einvígi liðanna í átta liða úrslitum ekki eins hörð rimma og fyrirfram var búist við . Snæfell vann öruggan sigur á Njarðvík í ljónagryfjunni suðurfrá á laugardag og það sama gerðist þegar liðin mættust aftur í Hólminum í gærkvöldi . Þar með er Snæfell komið í fjögurra liða úrslit og ef að líkum lætur mæta þeir þar deildarmeisturum Keflavíkur . Að því gefnu að Grindvíkingar og KR-ingar komist áfram , sem telja verður líklegustu niðurstöðuna . Snæfell tók forystuna strax í byrjun í Hólminum í gær og sem fyrr komust Njarðvíkingar lítt áleiðis gegn sterkri vörn heimamanna . Staðan var 37 : 32 fyrir Snæfell í hálfleik og í byrjun þess seinni náðu þeir mest 15 stiga forskoti . Á þeim kafla fór Justin Shouse á kostum , klippti á sóknir Njarðvíkinga og skoraði hverja körfuna á fætur annarri . Njarðvíkingar héldu samt áfram að berjast og Guðmundur Jónsson hélt þeim inni í leiknum með þremur þristum í röð . Þegar innan við þrjár mínútur voru eftir var aðeins fimm stiga munur á liðunum og gestirnir héldu ennþá í vonina . Snæfellingum urðu samt ekki á nein mistök og þeir juku við forskotið í lokin og unnu 80 : 66 . Justin Shouse skoraði 21 stig fyrir Snæfell , Slobodan Subasic 14 , Hlynur Bæringsson 12 , Sigurður Þorvaldsson 12 , Magni Hafsteinsson 8 , Anders Katholm 8 og Jón Ólafur Jónsson 5 . Stigahæstir hjá Njarðvík voru Damon Bailey með 21 , Brenton Birmingham skoraði 12 , Egill Jónasson 11 og Guðmundur Jónsson 11 .